Author: administrator
Last saved by: viktoria.radvanska
Company: Abyss

Predkladacia správa

Návrh na udelenie štátneho súhlasu sa predkladá v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda SR prerokúva návrh Ministerstva školstva, vedy, výskumu a športu Slovenskej republiky (ďalej len „ministerstvo školstva“) a udeľuje štátny súhlas na pôsobenie súkromnej vysokej školy podľa § 47 ods. 3 a § 102 ods. 1 písm. c) zákona o vysokých školách.
 
Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) pod názvom Unicentrum - Medzinárodná vysoká škola v súlade s § 47 zákona o vysokých školách podala na ministerstvo školstva 15. 5. 2009 právnická osoba UNICENTER INTERNATIONAL, a. s., so sídlom v Bratislave. 
 
Akreditačná komisia v súlade so zákonom posúdila žiadosť, súhlasí s udelením štátneho súhlasu súkromnej vysokej školy s názvom Unicentrum - Medzinárodná vysoká škola a zároveň uviedla, že uvedená súkromná vysoká škola je spôsobilá poskytovať  bakalársky a magisterský študijný program kúpeľníctvo a hotelierstvo v študijnom odbore 8.1.1. cestovný ruch v dennej a v externej forme štúdia a odporúča priznať uvedené práva na štandardnú dĺžku štúdia.
 
Keďže sú splnené podmienky na udelenie štátneho súhlasu, navrhuje ministerstvo školstva vláde udeliť štátny súhlas právnickej osobe UNICENTER INTERNATIONAL, a. s., so sídlom v Bratislave, aby uvedená právnická osoba bola oprávnená pôsobiť ako súkromná vysoká škola s názvom Unicentrum - Medzinárodná vysoká škola. Po udelení štátneho súhlasu podľa zákona o vysokých školách ministerstvo školstva udelí vysokej škole príslušné práva uskutočňovať študijné programy a zaregistruje vnútorné predpisy.
 
Návrh na udelenie štátneho súhlasu nemá priamy dosah na štátny rozpočet ani na verejné financie, lebo uvedená súkromná vysoká škola zabezpečuje svoju činnosť predovšetkým z vlastných príjmov. Zákon o vysokých školách upravuje fakultatívnu možnosť poskytovať dotáciu súkromným vysokým školám, a to len na základe súhlasu vlády SR. Ministerstvo školstva predpokladá navrhnutie tejto možnosti len v súlade s možnosťami štátneho rozpočtu pre vysoké školstvo. Návrh nemá environmentálny vplyv, nemá negatívny vplyv na zamestnanosť. 
 
Návrh na udelenie štátneho súhlasu bol predmetom medzirezortného pripomienkového konania a predkladá sa na rokovanie vlády SR bez rozporov.
Návrh na udelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.